
                                                                                                                                  Άλιμος, 25-7-2026
ΔΕΛΤΙΟ ΤΥΠΟΥ
Για τη συνάντηση της ΕΛΜΕ Ν. Αθήνας με την Διευθύντρια  ΔΔΕ Δ΄ Αθήνας (23/7/2026)
Την Πέμπτη 23 Ιουλίου 2026 πραγματοποιήθηκε, έπειτα από αίτημα του ΔΣ της ΕΛΜΕ Νότιας Αθήνας, συνάντηση στη ΔΔΕ Δ΄ Αθήνας με τη νέα Διευθύντρια Εκπαίδευσης. 

Στη συνάντηση τέθηκαν από τους εκπροσώπους της ΕΛΜΕ Νότιας Αθήνας τα εξής ζητήματα:

1.Τμήματα – χωροταξία σε γυμνάσια και λύκεια:

Επισημάναμε ότι μέχρι σήμερα δεν έχει υπάρξει επίσημη κοινοποίηση της χωροταξικής κατανομής προς τους/τις Διευθυντές/τριες των σχολικών μονάδων. Η Διεύθυνση οφείλει να ενημερώσει άμεσα τα σχολεία για κάθε αλλαγή στα χωροταξικά όρια, καθώς και να παρουσιάσει με σαφήνεια το σκεπτικό βάσει των οποίων πραγματοποιήθηκαν οι συγκεκριμένες μεταβολές.

Τονίσαμε ότι η Διεύθυνση  Δ΄ Αθήνας έχει τη δυνατότητα να αξιοποιήσει το αρνητικό γεγονός της μείωσης του μαθητικού πληθυσμού προς όφελος της εκπαιδευτικής διαδικασίας, επιλέγοντας τη λειτουργία τμημάτων με λιγότερους μαθητές και μαθήτριες. Μια τέτοια απόφαση θα ανταποκρινόταν στις ανάγκες των μαθητών/τριών και των εκπαιδευτικών. Τέθηκε το πάγιο αίτημα της ΟΛΜΕ, για μείωση του αριθμού μαθητών ανά τμήμα (20 στα τμήματα γενικής παιδείας και 15 στις κατευθύνσεις), καμία συγχώνευση και κατάργηση του ορίου των 27 μαθητών.

2 Μεταστέγαση εργαστηρίων του 2ου ΕΚ Αργυρούπολης: Αναδείχθηκε, για μία ακόμα φορά, η έλλειψη συμμετοχής των εκπαιδευτικών στις αποφάσεις της διοίκησης και του δήμου και ο προβληματισμός για την απουσία σχεδιασμού προς όφελος της σχολικής κοινότητας συνολικά. Η λύση στην οποία  κατέληξαν η διοίκηση της ΔΔΕ με την διοίκηση του Δήμου Ελληνικού-Αργυρούπολης και με τη βοήθεια του ΥΠΑΙΘΑ, αποδεικνύεται ξεκάθαρα εις βάρος των μαθητών/τριων. Με τη συγκεκριμένη επιλογή, τα εργαστήρια του Εργαστηριακού Κέντρου κατακερματίζονται σε τέσσερα διαφορετικά κτίρια, ενώ μαθητές και μαθήτριες μιας ειδικότητας θα υποχρεώνονται να μετακινούνται ακόμη και στο Εργαστηριακό Κέντρο του Δήμου Αγίου Δημητρίου για να παρακολουθήσουν τα εργαστηριακά τους μαθήματα. Πρόκειται για μια λύση που υποβαθμίζει την εκπαιδευτική διαδικασία, επιβαρύνει την καθημερινότητα των μαθητών/τριών και δημιουργεί πρόσθετα οργανωτικά προβλήματα. Εκφράσαμε την έντονη ανησυχία μας ότι αυτή η «λύση» που προωθούν από κοινού η ΔΔΕ Δ’ Αθήνας, ο Δήμος Αργυρούπολης – Ελληνικού και φυσικά το ΥΠΑΙΘ οδηγούν στην κατάργηση του Ε.Κ. και στη συγχώνευσή του με αυτό του Αγ. Δημητρίου.
Την ίδια στιγμή, η μοναδική ουσιαστική και μόνιμη λύση που προτείνει σταθερά η ΕΛΜΕ Νότιας Αθήνας, εδώ και είκοσι χρόνια είναι αυτή της ανέγερσης νέων κτιρίων στο δήμο Αργυρούπολης – Ελληνικού για την στέγαση τόσο του Εργαστηριακού Κέντρου όσο και των άλλων σχολείων που για δεκαετίες παραμένουν σε νοικιασμένες και απαράδεκτες εγκαταστάσεις. Η μοναδική ρεαλιστική λύση την οποία όμως οι υπεύθυνοι εξακολουθούν να αγνοούν επιδεικτικά. Παρά τη διαχρονική διεκδίκηση και την προφανή αναγκαιότητά της, κανένας από τους εμπλεκόμενους φορείς δεν προχωρά ούτε καν στην ουσιαστική εξέταση και επεξεργασία της.
3. Ειδική Αγωγή: Δόθηκε έμφαση στα οξυμένα κτηριακά προβλήματα, στο ΕΕΕΕΚ Καλλιθέας και στο ΕΕΕΕΚ Αγ. Δημητρίου και το ΕΝΕΕΓΥΛ Αγίου Δημητρίου και επαναλάβαμε την ανάγκη αποσυμφόρησης των σχολικών μονάδων με την ίδρυση νέου, σύγχρονου και κατάλληλου Ειδικού Σχολείου. 

4. Εγγραφές στα ΕΠΑΛ: Τέθηκε η ανάγκη ύπαρξης ειδικής πρόβλεψης, ώστε να μην κλειδώνει το σύστημα εγγραφών στα ΕΠΑΛ, κατά τη διάρκεια της θερινής περιόδου, δυσχεραίνοντας με αυτόν τον τρόπο την εύρυθμη λειτουργία των τμημάτων και εν γένει των σχολικών μονάδων.

5. Για τα τμήματα στα Διαπολιτισμικά Σχολεία και το πρόβλημα με το e-eggrafes για το Διαπολιτισμικό Λύκειο, καθώς το σχολείο δε φαίνεται στην πλατφόρμα για όσους δεν προέρχονται από Διαπολιτισμικό γυμνάσιο, με αποτέλεσμα οι μαθητές να μην μπορούν να κάνουν πρώτη εγγραφή απευθείας στο Διαπολιτισμικό Λύκειο και να πρέπει οι εγγραφές να γίνονται χειρόγραφα στο σχολείο ή να μπαίνουν οι γονείς/κηδεμόνες εκ των υστέρων στη διαδικασία μετεγγραφής. Και για τις δύο σχολικές μονάδες πρέπει να τηρηθούν οι προβλέψεις των Διευθυντών/τριών, ώστε να στελεχωθεί έγκαιρα με το απαραίτητο εκπαιδευτικό προσωπικό. Παράλληλα, επαναλάβαμε ότι προβλέπεται και πρέπει να γίνει σεβαστή η δυνατότητα έγκρισης νέων τμημάτων σε όλη τη διάρκεια της σχολικής χρονιάς, και καλυφθούν οι αντίστοιχες ανάγκες του σχολείου για εκπαιδευτικούς. 
6. Πειθαρχικές διώξεις συναδέλφων απεργών: Το ΔΣ αναφέρθηκε στο ζήτημα θέτοντας την ιδιαίτερα θετική εξέλιξη της πρόσφατης Απόφασης του Α/θμιου Πειθαρχικού Συμβουλίου Αν. Μακεδονίας και Θράκης, με την οποία απαλλάχθηκαν από κάθε πειθαρχική ευθύνη συνάδελφοι οι οποίοι συμμετέχουν στην προκηρυγμένη απεργία – αποχή από την ατομική αξιολόγηση. Δηλώθηκε η θέση του εκπαιδευτικού κινήματος και φυσικά του σωματείου ότι μαχόμαστε ενάντια στην αξιολόγηση, όπως και συνολικότερα στην πολιτική της αυτονόμησης – κατηγοριοποίησης – υποβάθμισης του δημόσιου σχολείου. Τονίσαμε για μια ακόμα φορά ότι η απεργία – αποχή είναι μια νόμιμα προκηρυγμένη απεργία της ΑΔΕΔΥ η οποία δεν έχει προσβληθεί και παραμένει σε ισχύ. Κατά συνέπεια οι συνάδελφοι διώκονται επί της ουσίας για τη συνδικαλιστική τους δράση! Ζητήθηκε από την Διευθύντρια Εκπαίδευσης να πάρει θέση στο βασικό ζήτημα, δηλαδή αν προτίθεται ή όχι να στείλει στο Πειθαρχικό Συμβούλιο συναδέλφους επειδή συμμετέχουν σε νομίμως προκηρυγμένη απεργιακή κινητοποίηση (ήδη από τον Ιούλιο του 2024).  

Η Διευθύντρια  Δ’ Αθήνας απέφυγε να δώσει ουσιαστικές απαντήσεις σε όλα τα ζητήματα που τέθηκαν. Επικαλέστηκε την πρόσφατη ανάληψη υπηρεσίας, απάντησε γενικόλογα και άφησε σημαντικά αναπάντητα ερωτηματικά.

Στο ζήτημα της χωροταξικής κατανομής και στο συναφές με αυτό θέμα της συγκρότησης των τμημάτων επιφυλάχθηκε, δεν εξέφρασε κάποια συγκεκριμένη άποψη, πέρα από την (χιλιοειπωμένη) επωδό περί της «νομιμότητας». Δεν δεσμεύθηκε για μη μείωση του αριθμού των τμημάτων ανά σχολείο, μάλιστα επικαλέστηκε αρκετές φορές την υπογεννητικότητα. Όταν από το ΔΣ υποστηρίχθηκε ότι η μείωση των γεννήσεων δεν θα πρέπει να συνδεθεί με μείωση των τμημάτων αλλά, αντίθετα, με ολιγομελέστερα τμήματα τα οποία θα λειτουργήσουν σε όφελος πρώτα απ΄ όλα των μαθητών μας αλλά και των ίδιων των εκπαιδευτικών, η Διευθύντρια σιώπησε. Περιορίστηκε στη δέσμευση ότι θα είναι σε επικοινωνία με τους Διευθυντές των σχολείων για τα θέματα αυτά. Δεν πήρε σαφή θέση ούτε για τα ειδικότερα (εύλογα) αιτήματα των Διαπολιτισμικών σχολείων σχετικά με τη συγκρότηση των τμημάτων τους. Επέλεξε να κάνει μια γενική αναφορά στο σκοπό αυτών των σχολείων, αναφέροντας την ύπαρξη και των Τάξεων Υποδοχής των υπόλοιπων σχολείων. Χωρίς να διευκρινίσει τη σκοπιμότητα της συσχέτισης αυτής. Όταν τέθηκε το ζήτημα της χρόνιας υποστελέχωσης ή και πολύ καθυστερημένης στελέχωσης των Τάξεων Υποδοχής και πάλι δεν δεσμεύτηκε ότι αυτό θα σταματήσει. 

Ως προς τον ορισμό των τμημάτων των ΕΠΑΛ ανέφερε ότι πρόκειται για αρμοδιότητα του Περιφερειακού Διευθυντή Εκπαίδευσης. Στην παρατήρηση του ΔΣ ότι ο Περιφερειακός Διευθυντής ορίζει τα τμήματα έπειτα από γνωμοδότηση των Διευθυντών Εκπαίδευσης, και πάλι δεν δεσμεύτηκε να υποστηρίξει όλα τα αιτήματα των σχολείων, ανεξαρτήτων του πλήθους των υπαρχουσών αιτήσεων των μαθητών.

Ως προς το στεγαστικό θέμα των Ειδικών σχολείων του Αγ. Δημητρίου, επίσης δεν τοποθετήθηκε. Σε παρατήρηση του ΔΣ ότι ο απελθών Αναπληρωτής Διευθυντής Εκπαίδευσης είχε προ εβδομάδων αναφερθεί σε συζητήσεις με δημοτικές Αρχές της περιοχής της Δ΄ Αθήνας για την ανέγερση Ειδικών Σχολείων, δεσμεύτηκε να διερευνήσει το θέμα.

Στο ζήτημα της «μεταστέγασης», δηλαδή του κατακερματισμού του ΕΚ Αργυρούπολης, η Διευθύντρια αφού επικαλέστηκε ότι η ίδια ανέλαβε καθήκοντα σε μία χρονική στιγμή όπου η συγκεκριμένη διευθέτηση είχε κατ΄ ουσίαν ήδη δρομολογηθεί, πράγμα το οποίο δεν αρνήθηκε το ΔΣ, δεν απέφυγε να υπερασπιστεί τη συγκεκριμένη απόφαση από μια άποψη εκ των πραγμάτων επιβεβλημένου «μονόδρομου», ευθυγραμμιζόμενη ουσιαστικά με τις εν λόγω αποφάσεις της δημοτικής Αρχής Ελληνικού – Αργυρούπολης και της Διοίκησης της Εκπαίδευσης. 

Τέλος, στο κομβικής σημασίας για το σωματείο μας θέμα των πειθαρχικών διώξεων των συναδέλφων/φισσών που συμμετέχουν στην απεργία-αποχή από την ατομική αξιολόγηση με δεδομένη την απαλλακτική Απόφαση του Πειθαρχικού Συμβουλίου Αν. Μακεδονίας και Θράκης, αρκέστηκε να δηλώσει ότι θα μελετήσει πολύ προσεκτικά όλες τις πλευρές του ζητήματος, και δεν έδωσε καμία δέσμευση για τη στάση που θα κρατήσει. 

Συνάδελφοι/ισσες,

Είναι προφανές ότι οι απαντήσεις, που πήραμε ή καλύτερα δεν πήραμε, δεν μας ικανοποιούν. Η αντιεκπαιδευτική-αντιλαϊκή πολιτική που ασκείται, ειδικά σήμερα σε περίοδο πολεμικής οικονομίας και πολεμικής εμπλοκής της χώρας, θυσιάζει συνεχώς τα μορφωτικά δικαιώματά των μαθητών/τριών μας και τα εργασιακά δικαιώματά μας.

Το σωματείο μας, ο κλάδος, έχουμε σημαντικές μάχες μπροστά. Συνεχίζουμε ακόμα πιο δυναμικά. Συνεχίζουμε συσπειρωμένοι στα σωματεία μας !
	Για το Δ.Σ. της ΕΛΜΕ

	Η ΠΡΟΕΔΡΟΣ

ΒΙΚΥ ΜΙΧΑΛΟΠΟΥΛΟΥ

